Станіслаў Сцяпанавіч спрабаваў спрачацца, казаць, ну няўжо вы не бачыце, што ён проста балбатун, і Кебіча яму не перамагчы, бо за Кебічам сіла – улада, міліцыя, КДБ… За ім гарады, сталіца, а такія, як нашая, вёскі нічога не вырашаць, хоць і прагаласуюць за гэтага папуліста. Яно то, здавалася, і так: праўду ён казаў. Але… Калі Станіслаў Сцяпанавіч захацеў узяць сабе ў падтрымку Славіка: ну скажы, ці не маю я рацыі, хто пераможа на выбарах? Славік упэўнена, нібы зазірнуўшы ў будучыню, адказаў адназначна: “Пераможа Лукашэнка”. Станіслаў Сцяпанавіч рукой махнуў у роспачы: і ты таксама…